**The Five Corners Quintet** on helsinkiläinen jazzyhtye. Yhtyeeltä on julkaistu kaksi studioalbumia *Chasin’ the Jazz Gone By* ja *Hot Corner* sekä Japanissa livealbumi *Jazz Heat, Bongo Beat! – The Helsinki Sessions*. The Five Corners Quintetin piti alun perin olla pelkkä studioprojekti, mutta myöhemmin yhtyeelle perustettiin keikkakokoonpano, joka on konsertoinut Euroopassa, Aasiassa ja Yhdysvalloissa. Yhtye jäi keikkatauolle kesällä 2010.

Historia
--------

### Ensimmäiset singlet ja ep:t

The Five Corners Quintet sai alkunsa vuonna 2003, kun tuottaja Tuomas Kallio ja DJ Antti Eerikäinen ryhtyivät tekemään kappaleita samplaamalla Eerikäisen levykokoelmasta. He pyrkivät tekemään 1960-luvun jazzilta kuulostavaa musiikkia, joka olisi kuitenkin tarpeeksi tanssittavaa soitettavaksi klubeissa. Hankkeen edistyessä kirjakustantamo Desurassa mukana ollut Eerikäinen perusti Ricky-Tick Records -levy-yhtiön. Ricky-Tick sijaitsee Helsingissä, levykaupoistaan tunnetussa Viiskulmassa, jolta The Five Corners Quintet on saanut nimensä. Sana "Quintet" yhtyeen nimessä sen sijaan on lähinnä kunnianosoitus jazzperinteelle, sillä yhtyeessä saattaa keikoilla soittaa jopa kymmenkunta soittajaa.

Tuomas Kallio vuonna 2005.
Yhtyeen ensimmäinen julkaisu oli vinyylisingle *Trading Eights / Blueprint*. Ricky-Tick Records julkaisi sen keväällä 2003. Single päätyi useille kokoelma-albumeille ympäri maailmaa. Rummut ja basso koottiin singlellä pelkästään sampleista, ja saksofonisti Eero Koivistoinen, trumpetisti Jukka Eskola sekä kosketinsoittaja Kim Rantala soittivat niiden päälle omat osuutensa. Singlen B-puolen kappale "Blueprint" on Koivistoisen sävellys.

Keväällä 2004 ilmestyi yhtyeen toinen single *The Devil Kicks / Three Corners*. Myös tällä singlellä Kallio teki komppiraidat samplaamaalla. Levyllä soittaa jo mainittujen muusikkojen lisäksi vibrafonisti Severi Pyysalo. Singlen A-puoli "The Devil Kicks" on Kallion ja Rantalan sävellys ja tyyliltään "Trading Eights" -kappaleen tavoin tanssittavaa 1960-lukulaista souljazzia. B-puoli "Three Corners" on rumpali Teppo Mäkysen säveltämä valssi.

Levytyksille rumpaliksi merkittiin Pekka Jaclin ja basistiksi Tapani Nevalainen. Nimet olivat Kallion ja Rantalan niin sanottuja tangonimiä, jotka oli muodostettu miesten toisista etunimistä ja äitien tyttönimistä. Kallion samplaus kuulosti singleillä kuitenkin niin aidolta, että eräässä brittiläisessä lehdessä oli kehuttu Jaclinin soittoa. Vuonna 2004 "Three Corners" valittiin yhdeksi vuoden parhaista kappaleista brittiläisen radio-DJ Gilles Petersonin Worldwide All Winners -show’ssa BBC Radio 1 -kanavalla.

Eero Koivistoinen vuonna 2007.
Yhtyeen kolmas julkaisu, ep *Different Corners*, julkaistiin vuonna 2004 12-tuumaisena vinyylinä. Se sisälsi uusia versioita *The Devils Kicks / Three Corners* -singlen kappaleista: A-puoli on italialaisen DJ:n Nicola Conten uusi sovitus "Three Corners" -kappaleesta, ja B-puolella on Tuomas Kallion sekä DJ DharmaOnen eli Jouni Helmisen miksaukset "The Devil Kicks" -kappaleesta.

Vuonna 2005 julkaistiin yhtyeen toinen ep, *Cornerstones*, joka sisälsi kolme kappaletta tulevalta albumilta. 10-tuumaisen vinyylin A-puoli on Eero Koivistoisen sävellys "Straight Up", ja B-puolella ovat kappaleet "Before We Say Goodbye" ja "Blue Cycles", joista edellisellä laulaa yhdysvaltalainen kuusinkertainen Grammy-ehdokas Mark Murphy ja jälkimmäisellä pariisilainen Okou.

Kustakin kolmesta 10-tuumaisesta levystä otettiin 4 000 kappaleen painos, ja ne on myyty loppuun, suurimmaksi osaksi muualle kuin Suomeen.

### Debyyttialbumi

The Five Corners Quintetin esikoisalbumi *Chasin’ the Jazz Gone By* julkaistiin Suomessa 22. kesäkuuta 2005 Sony BMG:n Columbia-levymerkillä. Yhtye soitti 21.–22. kesäkuuta ravintola Dubrovnikissa Helsingissä kaksi levynjulkaisukeikkaa, joilla oli mukana myös laulaja Okou. Albumilla on 12 kappaletta, joista Okou laulaa kahdella ja Mark Murphy kolmella. Murphyn lauluosuudet äänitettiin New Yorkissa.

Albumi julkaistiin Suomen lisäksi muualla Euroopassa, Yhdysvalloissa ja Japanissa. Columbia International julkaisi albumin Japanissa 24. elokuuta. Yhdysvalloissa albumi on lisensoitu Milan Entertainment -levy-yhtiölle. Japanissa julkaistulla painoksella on bonuskappaleina Conten ja Kallion miksaukset *Different Corners* -ep:ltä ja Euroopan ja Yhdysvaltain painoksella kappale "Taxi Driver". Albumi pysyi Suomen virallisella albumilistalla 11 viikkoa ja oli parhaimmillaan sijalla 21. Vuonna 2008 albumia oli myyty yhteensä noin 50 000 kappaletta, joista noin 41 000 Suomen ulkopuolelle.

Vuonna 2005 *Chasin’ the Jazz Gone By* oli ehdolla vuoden albumiksi Gilles Petersonin Worldwide All Winners -show’ssa, ja samana vuonna japanilainen musiikkilehti Adlib palkitsi The Five Corners Quintetin "International New Star of the Year 2005" -palkinnolla. Yhtye oli ehdolla myös vuoden 2005 Teosto-palkinnon saajaksi. Saman vuoden Emma-gaalassa yhtye oli ehdokkaana Jazz-Emman ja Vuoden debyyttialbumi -Emman saajaksi ja Tuomas Kallio oli ehdolla vuoden tuottajaksi. Vuonna 2005 *Chasin’ the Jazz Gone By* valittiin Jazzrytmit-lehden kriitikkoäänestyksessä vuoden albumiksi ja vuosina 2005, 2006 ja 2007 The Five Corners Quintet valittiin vuoden yhtyeeksi.

Vuosina 2006 ja 2007 Ricky-Tick Records julkaisi kaksi albumia, joilla on uudelleen miksattuja versioita The Five Corners Quintetin kappaleista.

### Studioyhtyeestä konserttikokoonpanoksi

Timo Lassy Flow-festivaaleilla vuonna 2007.
"Trading Eights" -kappaleen suosion myötä The Five Corners Quintetiä alettiin kysellä konsertoimaan, ja yhtyeelle koottiin kokoonpano keikkailua varten vuonna 2004. Yhtyeen rumpaliksi tuli Nuspirit Helsingissä soittanut Teppo Mäkynen ja basistiksi Antti Lötjönen. Lisäksi yhtyeessä soittivat Jukka Eskola, Eero Koivistoinen ja Kim Rantala, mutta Rantalan korvasi myöhemmin Severi Pyysalo ja Koivistoisen saksofonisti Timo Lassy. Pyysalon tilalle tuli vielä pianisti Mikael Jakobsson. Kitaristi Kallio itse ei soita yhtyeen keikkakokoonpanossa, vaan keikoilla yhtyeen musiikillinen johtaja on Teppo Mäkynen.

Yhtye esiintyi vuonna 2004 Norjassa Oslon Helsinki-viikolla. 4.–13. toukokuuta 2005 The Five Corners Quintet oli Suomen Jazzliiton kahdeksan konserttia käsittäneellä kiertueella Suomessa. Kiertueella oli mukana myös vibrafonisti Severi Pyysalo. Syyskuussa yhtye soitti esikoisalbuminsa julkaisukeikan Britanniassa Jazz Cafessa, Lontoossa sekä Popkomm-messuilla Saksassa. Yhtye soitti myös vuoden 2005 Flow-festivaalissa, jolloin mukana oli myös laulaja Mark Murphy, ja joulukuussa yhtye esiintyi itsenäisyyspäivän vastaanotolla.

Vuonna 2006 The Five Corners Quintet teki Euroopan kiertueen. Kiertue alkoi 22. tammikuuta Midem-tapahtumassa Cannesissa, jossa oli mukana myös laulaja Okou. Ranskasta yhtye suuntasi Keski-Eurooppaan ja esiintyi Saksassa, Belgiassa, Itävallassa, Unkarissa ja Alankomaissa. Tämän jälkeen yhtye esiintyi viidesti Britanniassa. Euroopan kiertueensa jälkeen The Five Corners Quintet siirtyi helmikuun puolivälissä Japaniin, jossa se esiintyi neljässä kaupungissa. Kesä-heinäkuussa yhtye esiintyi Roskilden musiikkifestivaaleilla Tanskassa, Kööpenhaminan jazzfestivaaleilla, North Sea Jazz -festivaaleilla Rotterdamissa, ja Suomessa muun muassa Pori Jazz -festivaaleilla.

Vuonna 2007 The Five Corners Quintet konsertoi Yhdysvalloissa: Yhtye esiintyi 11.–15. kesäkuuta Rochesterin jazzfestivaaleilla Rochesterissä sekä Lincoln Centerissä New Yorkissa. Yhtye esiintyi myös muun muassa Flow-festivaaleilla Helsingissä elokuussa.

### *Hot Corner*

Teppo Mäkynen vuoden 2007 Flow-festivaaleilla The Five Corners Quintetin riveissä.
Toukokuussa 2008 julkaistiin The Five Corners Quintetin kolmas ep *Hot Corner*. Se sisältää kolme nopeatempoista instrumentaalikappaletta, joista kaksi on Kallion ja yksi Mäkysen säveltämä. Ep julkaistiin sekä vinyylinä että CD:nä. Viikolla 20/2008 ep kävi Suomen virallisen singlelistan sijalla 10.

Ricky-Tick Records julkaisi The Five Corners Quintetin toisen albumin *Hot Corner* Suomessa 12. marraskuuta 2008. Albumilla on 11 kappaletta, ja ne ovat pääosin Kallion ja Mäkysen säveltämiä. Mark Murphy ja Okou laulavat myös tällä levyllä. Albumin on tuottanut Kallio, ja jousisovituksista vastaa Tomi Malm. Musiikki on saanut vaikutteita muun muassa rhythm and bluesista, soulista ja jopa rockabillystä. Kuten esikoisalbumillekin, *Hot Cornerin* kappaleet äänitettiin "popmaisesti" instrumentti kerrallaan. Kallio kertoo kuitenkin keikkakokoonpanolla olleen *Hot Cornerin* työstämisessä suurempi rooli kuin edellisen albumin teossa.

*Hot Corner* julkaistiin muualla Euroopassa 14. marraskuuta ja Yhdysvalloissa 24. elokuuta. Japanissa julkaistulla painoksella on mukana bonuskappale "Layers of Layers", jolla laulaa Mark Murphy. Milan Records julkaisi albumin Yhdysvalloissa 21. maaliskuuta 2009.

*Hot Corner* kävi julkaisuviikollaan Suomen virallisen albumilistan sijalla 22. Albumi sijoittui 15:ksi Radio Helsingin Vuoden levyt 2008 -äänestyksessä. Maaliskuussa 2009 The Five Corners Quintet palkittiin *Hot Cornerista* vuoden 2008 Jazz-Emmalla ja Kriitikoiden valinta -Emmalla. Albumi oli myös ehdolla Femmagaalassa "Jazzhiphopelectroyms-femman" saajaksi.

### *Hot Cornerin* jälkeen

Jukka Eskola ja basisti Antti Lötjönen Flow-festivaaleilla 2007 The Five Corners Quintetin riveissä.
The Five Corners Quintetin keikkakokoonpano oli *Hot Cornerin* ilmestymisen aikoihin konsertoinut noin 150 kertaa. Yhtye soitti levynjulkaisukonsertin ravintola Dubrovnikissa Helsingissä 12. marraskuuta. Albumin julkaisun jälkeen yhtye aloitti konserttikiertueen, Belgiaan, Turkkiin, Isoon-Britanniaan, Tanskaan, Ruotsiin ja Slovakiaan, ja päätti kiertueen Helsinkiin Tavastia-klubille 19. joulukuuta. Vuonna 2009 yhtye konsertoi muun muassa Japanissa, Suomessa, Saksassa ja Britanniassa.

Ricky-Tick Records julkaisi 8. huhtikuuta 2009 *Othello*-EP:n, jolla The Five Corners Quintet soittaa Kerkko Koskisen Suomen kansallisteatterin *Othello*-esitykseen säveltämää musiikkia. EP:tä julkaistiin 1 000 kappaleen painos.

Tammikuussa 2010 The Five Corners Quintet esitti improvisoiden DocPoint-elokuvafestivaaleilla musiikin Aho & Soldan -elokuvayhtiön tuotannosta koottuun *Tempo*-mykkäelokuvakonserttiin. Samoihin aikoihin yhtye ilmoitti jäävänsä kesällä 2010 keikkatauolle toistaiseksi. Trumpetisti Jukka Eskolan mukaan yhtye ei aio lopettaa toimintaansa. Tuottaja Tuomas Kallio on kuitenkin sanonut, ettei hän usko tekevänsä yhtyeelle enää uutta studioalbumia.

Helmikuussa yhtye äänitti kolme konserttia käsittävässä konserttisarjassa Helsingissä livealbumin *Jazz Heat, Bongo Beat! – The Helsinki Sessions*. Albumilla on kappaleita yhtyeen kahdelta aikaisemmalta levyltä. T.A.C.S. Records julkaisi albumin Japanissa 1. toukokuuta 2010, ja se on tarkoitus julkaista Suomessa ja muualla Euroopassa syksyllä 2010. Toukokuussa 2010 yhtye lähti Aasian-kiertueelle, jonka aikana se esiintyi ensi kertaa Kiinassa, Shanghain maailmannäyttelyn Suomi-päivän yhteydessä.

Yhtye esiintyi myös keväällä 2010 lähetetyssä, Yleisradion tuottamassa "Jazzia pohjoisesta" -dokumenttisarjassa.

Diskografia
-----------

* *Trading Eights / Blueprint*  (Ricky-Tick Records, 2003), single, 10-tuumainen vinyyli
* *The Devil Kicks / Three Corners*  (Ricky-Tick Records, 2004), single, 10-tuumainen vinyyli
* *Different Corners*  (Ricky-Tick Records, 6. syyskuuta 2004), ep, 12-tuumainen vinyyli
* *Cornerstones*  (Ricky-Tick Records, 2005), ep, 10-tuumainen vinyyli
* *Chasin’ the Jazz Gone By*  (Columbia, 22. kesäkuuta 2005), CD ja LP
	+ muu Eurooppa: 1. syyskuuta 2005
	+ Japani: Columbia International, 24. elokuuta 2005
	+ Yhdysvallat: Milan Entertainment
* *Hot Corner EP*  (Ricky-Tick Records, toukokuu 2008), CD ja 10-tuumainen vinyyli
* *Hot Corner*  (Ricky-Tick Records, 12. marraskuuta 2008)
	+ muu Eurooppa: 14. marraskuuta 2008
	+ Yhdysvallat: Milan Records, 21. maaliskuuta 2009
* *Othello EP*  (Ricky-Tick Records, 8. huhtikuuta 2009), EP, vinyyli
* *Jazz Heat, Bongo Beat! – The Helsinki Sessions*  (T.A.C.S. Records, 1. toukokuuta 2010) (Japani)

Lähteet
-------

1. 1 2 3 4 5 6  Partanen, Markus: Five Corners Quintet – Projektin viisi kulmaa.  *Rytmi*, 2005, nro 4, s. 16.  Pop Media Oy. Artikkelin verkkoversio. Viitattu 27.7.2010.
2. 1 2 3  Tamminen, Jari: Yhden miehen kvintetti.  *Voima*, 2005, nro 4.  Voima Kustannus Oy. Artikkelin verkkoversio. Viitattu 3.7.2010.
3. 1 2 3  The Five Corners Quintet Jazzliiton kiertueella 4.–13.5.2005  20.4.2005. Suomijazz.com.  Arkistoitu 14.8.2007. Viitattu 3.7.2010.
4. ↑  Partanen, Markus: Kiekkorinki.  *Rytmi*, 2004, nro 3, s. 61.  Pop Media Oy.
5. 1 2 3 4  Ricci, Michael: Five Corners Quintet  16.6.2007. Allaboutjazz.com. Viitattu 3.7.2010. (englanniksi)
6. ↑  Kiekkorinki.  *Rytmi*, 2004, nro 4, s. 68.  Pop Media Oy. Artikkelin verkkoversio (Archive.org-tallenne). Viitattu 3.7.2010.
7. ↑  The Five Corners Quintet feat. Mark Murphy & Okou: Cornerstones EP 10" RT006  1.2.2005. Ricky-Tick Records.  Arkistoitu 4.1.2011. Viitattu 3.7.2010. (englanniksi)
8. ↑  Cornerstones EP Discogs. Viitattu 3.7.2010. (englanniksi)
9. ↑  Sony BMG uutuuksia 25/2005  2005. Sony BMG. Viitattu 9.5.2009. [vanhentunut linkki]
10. ↑  The Five Corners Quintet: Chasin’ the jazz gone by Suomijazz.com.  Arkistoitu 27.9.2007. Viitattu 9.5.2009.
11. ↑  Nevanlinna, Risto: The Five Corners Quartet on silkkaa jaskaa  27.5.2005. Otavamedia. Viitattu 4.7.2010. [vanhentunut linkki]
12. 1 2  Chasin’ The Jazz Gone By Columbia Music Entertainment, Inc.  Arkistoitu 7.5.2010. Viitattu 3.7.2010. (japaniksi)
13. ↑  The Mark Murphy discography (DOC)  8.4.2008. Markmurphy.com.  Arkistoitu 5.9.2011. Viitattu 3.7.2010. (englanniksi)
14. ↑  The Five Corners Quintet: Chasin’ The Jazz Gone By Yleisradio. Viitattu 3.7.2010.
15. 1 2 3 4  Pertti Mattila: Jazzin vientibändillä kahdet kasvot  15.11.2008. Kouvolan sanomat.  Arkistoitu 28.5.2014. Viitattu 3.7.2010.
16. ↑  Emma-ehdokkaat valittu!  19.1.2006. Aller Julkaisut Oy.  Arkistoitu 13.1.2009. Viitattu 3.7.2010.
17. ↑  Critics Poll 2005 Jazzrytmit. Viitattu 3.7.2010.
18. ↑  Critics Poll 2006 Jazzrytmit. Viitattu 3.7.2010.
19. ↑  Critics Poll 2007 Jazzrytmit. Viitattu 3.7.2010.
20. ↑  The Five Corners Quintet Remixed By Nicola Conte & Povo 12″ RT010  01.04.2006. Ricky-Tick Records. Viitattu 3.7.2010. (englanniksi)[vanhentunut linkki]
21. ↑  The Five Corners Quintet Remixed By Jori Hulkkonen, Dj Mitsu The Beats & Tuomas Kallio (RT014)  1.1.2007. Ricky-Tick Records.  Arkistoitu 4.1.2011. Viitattu 3.7.2010. (englanniksi)
22. ↑  Toiskallio, Niko: The Five Corners Quintet tallentaa lavapreesensiään  26.1.2010. Meteli.net. Viitattu 9.7.2010.
23. 1 2  The Five Corners Quintet live band The Five Corners Quintet. Viitattu 3.7.2010. (englanniksi)
24. ↑  Kauhanen, Mika / Fimic: Suomalaisjazzarit nousevat maihin Norjassa  5.4.2004. Suomalaisen musiikin tiedotuskeskus. Viitattu 9.7.2010.
25. ↑  The Five Corners Quintet keikkailee Britanniassa  7.2.2006. Suomen suurlähetystö, Lontoo. Viitattu 3.7.2010.
26. ↑  Kauhanen, Mika / Fimic: 16 suomalaisyhtyettä Berliinin Popkommiin  8.9.2005. Suomalaisen musiikin tiedotuskeskus. Viitattu 9.7.2010.
27. ↑  Suomen tasavallan presidentti: Itsenäisyyspäivän juhlavastaanotto Presidentinlinnassa 2005  7.12.2005. Tasavallan presidentin kanslia. Viitattu 3.7.2010.
28. 1 2  Kauhanen, Mika / Fimic: The Five Corners Quintet kiertueelle Eurooppaan ja Japaniin  4.1.2006. Suomalaisen musiikin tiedotuskeskus. Viitattu 3.7.2010.
29. ↑  The Five Corners Quintet kiertää Eurooppaa (Archive.org-tallenne)  27.4.2006. Helsingin Sanomat Nyt-liite.  Arkistoitu 23.5.2006. Viitattu 4.7.2010.
30. ↑  Kauhanen, Mika: Ilmiliekki Quartet ja The Five Corners Quintet soittavat Rochesterissa ja muualla Yhdysvalloissa  19.4.2007. Suomalaisen musiikin tiedotuskeskus. Viitattu 9.5.2009.
31. ↑  Ohjelma  2007. Flow Festival.  Arkistoitu 24.11.2012. Viitattu 3.7.2010.
32. ↑  Press Release  30.5.2008. Parisdjs.com.  Arkistoitu 17.6.2011. Viitattu 3.7.2010. (englanniksi)
33. ↑  Julkaisut: vk 20 Sony Music Entertainment (Finland) Oy. Viitattu 9.5.2009.
34. ↑  Five Corners Quintet: Hot Corner EP Yleisradio. Viitattu 3.7.2010.
35. 1 2  The Five Corners Quintet julkaisee uuden albumin  2008. Sony Music Entertainment (Finland) Oy. Viitattu 9.5.2009.
36. ↑  Five Corners Quintet: Hot corner  2008. Suomijazz.com. Viitattu 3.7.2010. [vanhentunut linkki]
37. ↑  The Five Corners Quintet feat. Mark Murphy: "Hot Corner" (PDF) Ricky-Tick Records. Viitattu 3.7.2010. (englanniksi)
38. ↑  The Five Corners Quintet Milan Records.  Arkistoitu 21.10.2011. Viitattu 3.7.2010. (englanniksi)
39. ↑  Hot Corner (Japanese pressing with bonus track)  2008. Dusty Groove America, Inc. Viitattu 9.5.2009. (englanniksi)
40. ↑  Salo, Henna / Fimic: The Five Corners Quintet's new album to be released in the US  10.3.2009. Suomalaisen musiikin tiedotuskeskus. Viitattu 4.7.2010. (englanniksi)
41. ↑  Five Corners Quintet: Hot Corner  2008. Yleisradio. Viitattu 3.7.2010.
42. ↑  15. The Five Cornerns Quintet – Hot Corner  8.12.2008. Radio Helsinki.  Arkistoitu 28.5.2014. Viitattu 3.7.2010.
43. ↑  Jazz-Emma The Five Corners Quintetille  15.3.2009. Suomijazz.com.  Arkistoitu 10.10.2010. Viitattu 3.7.2010.
44. ↑  Femma-gaala 2009 – valta on sinulla!!  26.1.2009. Elmu ry. / Nosturi.  Arkistoitu 30.1.2009. Viitattu 9.7.2010.
45. ↑  Salo, Henna / Fimic: The Five Corners Quintet tour UK  27.8.2009. Suomalaisen musiikin tiedotuskeskus. Viitattu 9.7.2010. (englanniksi)
46. ↑  Kerkko Koskinen & The Five Corners Quintet: Othello EP (RT030) / 2009 Ricky-Tick Records.  Arkistoitu 4.1.2011. Viitattu 3.7.2010.
47. ↑  Tietoja Othello MySpace, Inc. Viitattu 3.7.2010. (englanniksi)
48. ↑  Maikola, Mirkka: The Five Corners Quintet tuo mykkäkauden Suomen uudelle vuosituhannelle (PDF)  2010. DocPoint. Viitattu 4.7.2010.
49. 1 2  The Five Corners Quintet to record a live album  25.1.2010. Ricky-Tick Records. Viitattu 4.7.2010. (englanniksi)[vanhentunut linkki]
50. 1 2  Taavitsainen, Iikka: The Five Corners Quintet jää levyn kautta tauolle  25.1.2010. Savon Sanomat. Viitattu 4.7.2010. [vanhentunut linkki]
51. ↑  Hyttinen, Heta: Pori Jazzin uusi taiteellinen johtaja Tuomas Kallio uskoo tulevaisuuden pieniin puurtajiin *Rytmi.com*.  26.4.2010. Pop Media Oy.  Arkistoitu 15.5.2010. Viitattu 9.7.2010.
52. ↑  Five Corners Quintet The Five Cornad Quintet / Jazz Heat, Bongo Beat! – The Helsinki Sessions – [CD] Rakuten Inc. Viitattu 4.7.2010. (englanniksi)[vanhentunut linkki]
53. ↑  The Five Corners Quintet tekee livelevyn ja lähtee Aasian-kiertueelle  25.1.2010. Helsingin Sanomat.  Arkistoitu 27.1.2010. Viitattu 3.7.2010.
54. ↑  Hottinen, Merja / Fimic: Finnish jazz tours in Japan and China  24.3.2010. Suomalaisen musiikin tiedotuskeskus. Viitattu 4.7.2010.
55. ↑  Jazzia pohjoisesta  9.12.2009. Yleisradio. Viitattu 4.7.2010.
56. ↑  Releases The Five Corners Quintet. Viitattu 9.5.2009. (englanniksi)

Aiheesta muualla
----------------

* The Five Corners Quintetin verkkosivut (englanniksi)
* The Five Corners Quintet Myspacessa (englanniksi)
* Ylen Elävä arkisto: Five Corners Quintet: Blueprint Tampere Jazz Happeningissa 2005